PMIndiaData/PMIndiaSum huggingface dataset:
பிரதமர் நரேந்திர மோடியும், பெல்ஜியம் பிரதமரும் தேவ்ஸ்தலில் ஒளித் தொலைநோக்கியை தொலையுணர்வுக் கருவி மூலம் இயக்கி வைத்த நிகழ்ச்சி

உத்தராகண்ட் மாநிலம் தேவ்ஸ்தலில் 3.6 மீட்டர் ஒளித் தொலைநோக்கியை பிரதமர் திரு. நரேந்திர மோடியும் பெல்ஜியம் பிரதமர் திரு சார்ல்ஸ் மைக்கேலும் கூட்டாக இன்று துவக்கி வைத்தார்கள். இந்தியாவின் ஏரீஸ் என்ற ஆரியபட்டா ஆராய்ச்சி நிறுவனமும் பெல்ஜியத்தின் அமோஸ் என்ற எந்திரவியல் மற்றும் ஒளி ஆராய்ச்சி நிறுவனமும் இணைந்து தயாரித்த ஒளித் தொலைநோக்கி உத்தராகண்ட் மாநிலத்தில் நிறுவப்பட்டுள்ளது. இது அதிநவீன உலகத்தரம் வாய்ந்த தொலைநோக்கி ஆகும். பல்வேறு முன்னணி அறிவியல் செயல்பாடுகளுக்கும் தேவையான மதிப்பீடுகளை வழங்க உதவக் கூடிய தொலைநோக்கி ஆகும். இமயத்தில் நிறுவப்பட்டு முற்றிலும் பயன்படக்கூடிய இந்த அதி நவீன தொலைநோக்கியை உருவாக்கியதற்காக இரு நாட்டு விஞ்ஞானிகளுக்கும் பிரதமர் பாராட்டுத் தெரிவித்தார். இது இருநாட்டு அரசுகளின் முயற்சி மட்டும் அல்ல. இந்தியாவின் தன்னாட்சி நிறுவனமான பெற்ற ஏரீஸ் நிறுவனமும் பெல்ஜியத்தின் தனியார் அமோஸ் நிறுவனமும் இதில் பங்களிப்பைச் செலுத்தி உள்ளன. 6000 கிலோ மீட்டருக்கு அப்பால் பிரசல்ஸ் நகரில் இருந்தபடியே இதனை இயக்கி வைத்திருப்பது ஒன்றுபட்டு முயன்றால் சாத்தியமற்றது எதுவும் இல்லை என்பதைக் காட்டுகிறது. இந்த விஷயத்தில் வானமே எல்லை என்றும் குறிப்பிட்டார்.
இந்திய அரசு மற்றும் மொசாம்பிக் அரசுக்கு இடையே புரிந்துணர்வு ஒப்பந்தம்

பிரதமர் திரு. நரேந்திர மோடி தலைமையிலான மத்திய அமைச்சரவைக் குழு மத்திய புது மற்றும் புதுப்பிக்கக்கூடிய எரிசக்தி அமைச்சகம் மற்றும் மொசாம்பிக் அரசுக்கு இடையேயான ஒப்பந்தத்திற்கு ஒப்புதல் அளித்துள்ளது. மொசாம்பிக் நாட்டின் குடியரசுத் தலைவர் டாக்டர் பிலிப் நியுசி இந்தியாவிற்கு ஆகஸ்ட் 5, 2015 அன்று பயணம் மேற்கொண்டார். அப்போது, புதுதில்லியில் மத்திய புது மற்றும் புதுப்பிக்கக்கூடிய எரிசக்தி அமைச்சகம் மற்றும் மொசாம்பிக் அரசின் கனிம வளம் மற்றும் எரிசக்தி அமைச்சகத்திற்கும் இடையே ஒப்பந்தம் கையெழுத்திடப்பட்டது. இரு நாடுகளுக்கு இடையேயான ஒத்துழைப்பை வலுப்படுத்த இந்த ஒப்பந்தம் உதவும். பின்னணி இரு நாடுகளுக்கு இடையே தொழில்நுட்ப ரீதியான உறவை மேம்படுத்துவது, இரு நாடுகளுக்கும் பயன் அளிக்கும் வகையில் புது மற்றும் புதுப்பிக்கக்கூடிய எரிசக்தி சார்ந்த விஷயங்களில் முதலீட்டை அதிகரிப்பது ஆகியவை இந்த ஒப்பந்தத்தின் நோக்கமாகும். புது மற்றும் புதுப்பிக்கக்கூடிய எரிசக்தி துறையில் வேலை வாய்ப்பு, புதுப்பிக்கக்கூடிய எரிசக்தி துறையில் சிறப்பு பயிற்சி திட்டங்கள், ஆய்வு மற்றும் வளர்ச்சி, புதுப்பிக்கக்கூடிய எரிசக்தி துறையில் தொழில்நுட்ப பரிமாற்றம், பல்வேறு புதுப்பிக்கக்கூடிய எரிசக்தி சார்ந்த அனுபவங்கள் பரிமாற்றம், (சூரிய ஒளி சக்தி, காற்றாலை, சுற்றுச்சூழல் சார்ந்த எரிசக்தி) புதுப்பிக்கக்கூடிய எரிசக்தி துறையில் தனியார் அமைப்பு, அறிவியல் சார்ந்த பயணங்கள், பல்வேறு துறைகளில் ஒப்பந்தங்கள் ஆகியவை இதன் முக்கிய அம்சமாகும்.
சுற்றுலா ஒத்துழைப்பு – இந்தியா கம்போடியா இடையேயான ஒப்பந்தங்கள்

இந்தியா கம்போடியா இடையேயான சுற்றுலாவை உக்குவிக்கும் வகையில் ஏற்கனவே வழங்கப்பட்ட சுற்றுலாத் துறைக்கான ஒத்துழைப்பிற்கான பிரதமர் திரு நரேந்திர மோடி தலைமையிலான மத்திய அமைச்சரவை குழு ஒப்பந்தத்திற்கு ஒப்புதல் வழங்கி உள்ளது. கம்போடியாவின் துணை அதிபர் செப்டம்பர் 16 2015 இந்தியாவில் சுற்றுப்பயணம் மேற்கொண்ட போது இந்த ஒப்பந்தம் கையெழுத்திடப்பட்டது. இந்த ஒப்பந்தத்தின் முக்கிய குறிக்கோள்கள்: i. சுற்றுலாத் துறையில் இரு நாடுகளுக்கு இடையேயான ஒத்துழைப்பை விரிவுபடுத்துதல். ii. சுற்றுலா சார்ந்த தரவு மற்றும் தகவல் பரிமாற்றம். iii. சுற்றுலா பங்குதாரர்களுக்கு இடையே ஒத்துழைப்பை ஊக்குவிப்பது (தங்கும் விடுதி மற்றும் சுற்றுலாப்பயண ஏற்பாடு செய்பவர்கள்). iv. மனிதவள மேம்பாட்டு துறையில் ஒத்துழைப்புக்கான பரிமாற்ற நிகழ்ச்சிகளை அமைப்பது. v. சுற்றுலா மற்றும் அதன் சார்ந்த துறைகளில் முதலீடு செய்வது. vi. இரு வழி சுற்றுலாவையும் ஊக்குவிக்கும் வகையில் சுற்றுலா ஏற்பாடு செய்பவர்கள் / ஊடகம் / கருத்து கணிப்பவர் ஆகியோரின் பரிமாற்றத்தை ஏற்பாடு செய்வது. vii. மேலாண்மை, இலக்கு வளர்ச்சி, சந்தைப்படுத்துதல், விளம்பரப்படுத்துதல் ஆகிய துறைகளில் உள்ள அனுபவங்களை பரிமாரிக்கொள்வது. viii. இரு நாடுகளிலும் நடைபெறும் சுற்றுலா கண்காட்சிகளில் பங்கேற்பது. ix. பாதுகாப்பான, கவுரவமான மற்றும் திடமான சுற்றுலாவை ஊக்குவிப்பது. பின்னணி கம்போடியாவின் வளர்ந்துவரும் சுற்றுலாத்துறை, இந்தியாவின் சுற்றுலா சந்தைக்கு மூலதனமாக உள்ளது. கம்போடிய குடிமக்களுக்கு, இந்திய அரசு மின்னணு சுற்றுலா விசா வசதியை வழங்கியுள்ளது. இது இரு நாடுகளுக்கும் இடையேயான சுற்றுலா வர்த்தகத்திற்கு நல்ல வரவேற்பை தந்துள்ளது. கம்போடியாவுடன் கையெழுத்திடப்பட்டுள்ள ஒப்பந்தத்தின் மூலம் சுற்றுலாப் பயணிகளின் வருகை மேலும் அதிகரிக்கும் என்று மத்திய சுற்றுலா அமைச்சகம் நம்பிக்கை தெரிவித்துள்ளது. இந்தியாவும் கம்போடியாவும் நட்புக்குரிய உறவை பகிர்ந்து வருகிறது. இரு நாடுகளும் ஏற்கனவே உள்ள உறவை மேலும் மேம்படுத்தவும் வலுவாக்கவும் சுற்றுலா ஒப்பந்தத்தை கையெழுத்திட்டுள்ளது. ••••••
சுதந்திர தினத்தன்று மகாத்மா காந்திக்கு பிரதமர் மரியாதை

சுதந்திர தினத்தன்று தேசத் தந்தை மகாத்மா காந்திக்கு மரியாதை செலுத்துவதற்காக பிரதமர் திரு நரேந்திர மோடி ராஜ்காட் சென்றார். பிரதமர் வெளியிட்டுள்ள சுட்டுரைச் செய்தியில், “ராஜ்காட்டில் மகாத்மா காந்திக்கு மரியாதை செலுத்தினேன். மக்களின் லட்சியங்களைப் பூர்த்தி செய்வதை நோக்கி நாம் பணியாற்றுகையில், அவரது சிந்தனைகளும், கொள்கைகளும் தொடர்ந்து நம்மை வழிநடத்துகின்றன”, என்று கூறியுள்ளார். —-
குஜராத் மாநிலம் அம்பாஜியில் ரூ. 7200 கோடி மதிப்பிலான வளர்ச்சித் திட்டங்களை பிரதமர் தொடங்கி வைத்து அடிக்கல் நாட்டினார்

குஜராத் மாநிலம் அம்பாஜியில் ரூ. 7200 கோடி மதிப்பிலான வளர்ச்சித் திட்டங்களை பிரதமர் திரு நரேந்திர மோடி தொடங்கி வைத்து அடிக்கல் நாட்டினார். பிரதமரின் வீட்டு வசதித் திட்டத்தின் கீழ் சுமார் 45,000 வீடுகளுக்கு அடிக்கல் நாட்டி, நாட்டிற்கு அர்பணித்தார். பிரசாத் திட்டத்தின் கீழ் அம்பாஜி ஆலயத்தில் யாத்திரிகர்களுக்கான மேம்பாட்டு வசதிகள் மற்றும் தரங்கா மலை- அம்பாஜி- அபு சாலை புதிய அகல பாதை வழிதடத்திற்கு பிரதமர் அடிக்கல் நாட்டினார். இது தவிர பல்வேறு சாலைத் திட்டங்களையும் அவர் நாட்டிற்கு அர்பணித்தார். நிகழ்ச்சியில் பேசிய பிரதமர், இந்தியாவில் பெண்களுக்கு வழங்கப்படும் மரியாதையை சுட்டிக் காட்டினார். பிற நாடுகளைப் போல அல்லாமல் மகளிர் சக்தி என்பது நமது கலாச்சாரத்தில் வேரூன்றி இருப்பதாகக் கூறினார். இருந்த போதும் பெண்களுக்கு நிதி சம்பந்தமான விஷயங்கள் போன்றவற்றில் வரையறுக்கப்பட்ட உரிமைகள் மட்டுமே இருந்ததாகத் தெரிவித்த அவர், பல்வேறு வீட்டு வசதி திட்டங்களின் கீழ் பெரும்பாலான வீடுகள் பெண்களின் பெயரிலோ அல்லது அவர்களது பெயரும் சேர்த்தோ இருப்பதன் மூலம் இந்த நிலை சரி செய்யப்பட்டிருப்பதாகக் கூறினார். மூன்று கோடிக்கும் அதிகமான வீடுகள் கட்டி முடிக்கப்பட்டு ஏழை குடும்பங்களுக்கு வழங்கப்பட்டுள்ளன. சுமார் 80 கோடி மக்களுக்கு நிவாரணம் அளிக்கும் இலவச ரேஷன் பொருட்கள் திட்டத்தை இந்த பண்டிகை காலத்தில் நீட்டிப்பதற்காக மத்திய அரசு ரூ. 4 லட்சம் கோடி செலவிடுவதாக பிரதமர் குறிப்பிட்டார். 2014-ஆம் ஆண்டிற்கு பிறகு இந்தியாவில் வசிக்கும் பெண்களின் வாழ்க்கை அம்சங்கள் ஒவ்வொன்றும் கருத்தில் கொள்ளப்படுவதோடு, நாட்டின் வளர்ச்சிப் பயணத்தில் அவர்கள் உந்து சக்தியாக மாறி இருப்பதாக அவர் தெரிவித்தார். மத்திய அரசின் முக்கிய திட்டங்கள் அனைத்திலும் மகளிர் சக்தியே மையமாக இருப்பதை சுட்டிக் காட்டிய பிரதமர், கழிவறைகள், எரிவாயு இணைப்புகள், வீடு தோறும் குடிநீர், மக்கள் நிதி கணக்குகள், முத்ரா திட்டத்தின் கீழ் உத்தரவாதம் அல்லாமல் கடன் போன்ற திட்டங்களில் மேற்கொள்ளப்படும் பணிகளைக் குறிப்பிட்டு பேசினார். இன்று தொடங்கப்பட்ட திட்டங்களால் விவசாயிகள், பெண்கள் மற்றும் இளைஞர்கள் பெருமளவில் பயனடைவார்கள் என்று திரு மோடி நம்பிக்கை தெரிவித்தார். இந்த நிகழ்ச்சியில் குஜராத் முதலமைச்சர் திரு புபேந்திர பட்டேல், மத்திய ரயில்வே அமைச்சர் திரு அஸ்வினி வைஷ்ணவ், இணை அமைச்சர் திருமதி தர்ஷணா விக்ரம் ஜர்தோஷ், நாடாளுமன்ற உறுப்பினர்கள் திரு சி. ஆர். பாட்டில், திரு பிரபாத் பாய் பட்டேல், திரு பாராசின்ஹ் தாபி மற்றும் திரு தினேஷ்பாய் அனவைத்யா உள்ளிட்டோர் கலந்து கொண்டனர். மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1863918
பிரகதி மூலம் பிரதமரின் கலந்தாய்வு

செயல்பாட்டு நிர்வாகம் மற்றும் உரிய காலத்தில் அமலாக்கத்திற்கான பலமுனை அமைப்பைக் கொண்ட தகவல் மற்றும் தொடர்பு தொழில்நுட்ப அடிப்படையிலான பிரகதி மூலம் தமது 29-வது கலந்தாய்வுக்கு பிரதமர் திரு. நரேந்திர மோடி இன்று (26.09.2018) தலைமைத் தாங்கினார். தொலைத்தொடர்புத்துறை சம்பந்தப்பட்ட பொதுமக்களின் குறைகளுக்கு தீர்வுகாண்பதில் ஏற்பட்டுள்ள முன்னேற்றம் குறித்து பிரதமர் ஆய்வு செய்தார். அண்மையில் உருவாக்கப்பட்ட தொழில்நுட்ப தலையீடுகள் உட்பட இதுதொடர்பான முன்னேற்றம் குறித்து அவரிடம் விவரிக்கப்பட்டது. தொலை தகவல் துறை சம்பந்தமான பிரச்சினைகளுக்கு அண்மைக் கால தொழில்நுட்பங்கள் அடிப்படையில் தீர்வுகள் காணவேண்டும் என்று பிரதமர் கூறினார். சேவை வழங்குவோர் வாடிக்கையாளர்களுக்கு அதிகபட்ச திருப்தியை அளிக்கவேண்டும் என்று அவர் வலியுறுத்தினார். இதுவரை நடைபெற்ற 28 பிரகதி கூட்டங்களில் ரூ.11.75 லட்சம் கோடி மொத்த முதலீட்டுத் திட்டங்கள் சம்பந்தமான ஆய்வுகள் மேற்கொள்ளப்பட்டுள்ளன. பல்வேறு துறைகள் சார்ந்து பொதுமக்கள் தெரிவித்துள்ள குறைகளுக்குத் தீர்வுகண்டது பற்றியும் ஆய்வு செய்யப்பட்டது. இன்றைய 29-வது கூட்டத்தில் ரயில்வே, நகர்ப்புற மேம்பாடு, சாலை, மின்சக்தி, நிலக்கரி உட்பட 8 முக்கியமான அடிப்படை கட்டமைப்புத் திட்டங்களின் முன்னேற்றம் குறித்து பிரதமர் ஆய்வு செய்தார். உத்தரபிரதேசம், ஜம்மு கஷ்மீர், அரியானா, குஜராத், மகாராஷ்டிரா, கர்நாடகா, ஜார்க்கண்ட், ஒடிசா, மேற்கு வங்கம் உள்ளிட்ட பல்வேறு மாநிலங்களில் இந்தத் திட்டங்கள் பரவலாக உள்ளன. பிரதமரின் கனிஜ் ஷேத்ரா கல்யாண் யோஜனாவின் பணிகள் பற்றி குறிப்பாக மாவட்ட சுரங்க அமைப்புகளின் பணிகள் பற்றி பிரதமர் ஆய்வு செய்தார். கனிம வளங்களைகொண்ட மாவட்டங்களில் குறிப்பிடத்தக்க நிதி தற்போது கிடைப்பதை குறிப்பிட்ட அவர், இந்த நிதி இந்த மாவட்டங்களில் உள்ள மக்களின் வாழ்வாதாரத்திற்கும் தரமான வாழ்க்கைக்கும் பயன்படுத்தப்படவேண்டும் என்று மத்திய-மாநில அரசு அதிகாரிகளை வலியுறுத்தினார். இந்த மாவட்டங்களில் உள்ள, முன்னேற விரும்பும் மாவட்டங்கள் தங்களின் வளர்ச்சிப் பற்றாக்குறையைப் போக்கிக்கொள்வதற்கு ஒரு வாய்ப்பாக பயன்படுத்திக் கொள்ளவேண்டும் என்றும் அவர் கூறினார்.
ஆப்கானிஸ்தானில் கடத்தப்பட்ட பாதிரியார் அலெக்சிஸ் பிரேம் குமார் விடுதலை

ஆப்கானிஸ்தானில் எட்டு மாதங்களுக்கு முன் கடத்தப்பட்ட பாதிரியார் அலெக்சிஸ் பிரேம் குமார் விடுதலை செய்யப்பட்டார். இந்த செய்தியை பகிர்ந்துகொண்ட பிரதமர் திரு. நரேந்திர மோடி “ஆப்கானிஸ்தானில் கடத்தப்பட்ட பாதிரியார் அலெக்சிஸ் பிரேம் குமார் விடுதலை செய்யப்பட்டது குறித்து நான் மிகவும் மகிழ்ச்சியடைகிறேன். பாதிரியார் அலெக்சிஸ் பிரேம் குமாரின் தந்தையிடம் பேசினேன். எட்டு மாதங்களுக்கு பிறகு பாதிரியார் அலெக்சிஸ் பிரேம் குமார் விடுதலை செய்யப்பட்ட மகிழ்ச்சியான தகவலை பகிர்ந்துகொண்டேன்” என்று பிரதமர் கூறியுள்ளார்.
அனுமன் ஜெயந்தியை முன்னிட்டு மக்களுக்கு பிரதமர் வாழ்த்து

அனுமன் ஜெயந்தியை முன்னிட்டு, பிரதமர் திரு.நரேந்திரமோடி, மக்களுக்கு வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் பதிவில்; “வலிமை, தைரியம் மற்றும் கட்டுப்பாட்டின் அடையாளமாகத் திகழும் பகவான் ஹனுமான் பிறந்த நாளின், நாட்டு மக்கள் அனைவருக்கும் வாழ்த்துக்கள். பவன்புத்திரனின் அருளால், அனைவரின் வாழ்வும், எப்போதும் வலிமை, புத்திசாலித்தனம் மற்றும் அறிவு நிறைந்ததாக இருக்கட்டும்” என்று தெரிவித்துள்ளார்.
பிரதமர் நரேந்திர மோடி, பங்களாதேஷ் பிரதமர்  ஷேக் ஹசீனா இடையே தொலைபேசி உரையாடல்

பிரதமர் நரேந்திர மோடி பங்களாதேஷ் குடியரசின் பிரதமர் ஷேக் ஹசீனா – உடன் இன்று தொலைபேசி மூலம் உரையாடினார். ரமலான் புனித மாதத்தையொட்டி பிரதமர் ஷேக் ஹசீனாவுக்கும், பங்களாதேஷ் மக்களுக்கும், பிரதமர் மோடி, தமது சார்பிலும் இந்திய மக்களின் சார்பிலும் வாழ்த்துக்களைத் தெரிவித்துக் கொண்டார். உலக அளவிலான கோவிட்19 தொற்று தாக்கத்தினால், தங்களது பகுதியின் நிலைமைகள் குறித்தும், தத்தமது நாடுகளில் இந்த நோயை ஒழிக்க மேற்கொள்ளப்படும் நடவடிக்கைகள் குறித்தும் இரு தலைவர்களும் பகிர்ந்து கொண்டனர். சார்க் நாடுகளின் தலைவர்களுக்கிடையே மார்ச் 15ம் தேதி அன்று ஒப்புக்கொள்ளப்பட்ட சிறப்பு ஏற்பாடுகளை நடைமுறைப்படுத்துவதில் ஏற்பட்டுள்ள முன்னேற்றம் குறித்து இரு தலைவர்களும் மகிழ்ச்சி தெரிவித்தனர். சார்க் கோவிட் 19, அவசரகால நிதியத்திற்கு 1.5 மில்லியன் அமெரிக்க டாலர் அளித்தமைக்கு பிரதமர் ஷேக் ஹசீனாவிற்கு, பிரதமர் மோடி நன்றி தெரிவித்தார். இந்த மண்டலத்தில், கோவிட்19 தொற்றுக்கு எதிரான போராட்டத்தில், ஒருங்கிணைந்த முயற்சிகளை மேற்கொள்வதற்கு தலைமை ஏற்றுள்ளதற்காகவும், பங்களாதேஷிற்கு மருத்துவப் பொருட்களும், திறன் கூட்டுவதற்கான உதவிகளும் அளித்ததற்காகவும், பிரதமர் மோடிக்கு பிரதமர் ஷேக் ஹசீனா நன்றி தெரிவித்தார். சாலை வழி, ரயில் வழி, உள்நாட்டு நீர்வழி மற்றும் வான்வழி போக்குவரத்து மூலமாக எல்லைகளுக்கிடையிலான அத்தியாவசியப் பொருட்கள் வழங்குவது தொடருவது குறித்து இரு தலைவர்களும் திருப்தி தெரிவித்தனர். இரு நாடுகளுக்கும் இடையே நிலவுகின்ற வரலாறு, கலாச்சாரம், மொழி, சகோதரத்துவம் ஆகிய பந்தங்களை நினைவு கூர்ந்த பிரதமர் மோடி, இரு நாடுகளுக்கும் இடையே, மிகச்சிறந்த முறையில் உள்ள, இரு தரப்பு உறவுகள் குறித்து திருப்தி தெரிவித்தார். கோவிட் 19 தொற்று பரவுவதைத் தடுப்பதற்கும், இந்த பெருந்தொற்றினால் ஏற்படும் சுகாதார, பொருளாதார பாதிப்புகளை அகற்றவும், பங்களாதேஷுக்கு உதவுவதற்கு இந்தியா எப்பொழுதும் தயாராக உள்ளதாக பிரதமர் உறுதியளித்தார். வரலாற்று முக்கியத்துவம் வாய்ந்த இந்த முஜிப் பர்ஷோவின் போது, பிரதமர் ஷேக் ஹசீனா வும், நட்புறவு கொண்ட பங்களாதேஷ் மக்கள் அனைவரும், நல்ல ஆரோக்கியத்துடனும், நலமுடனும் இருக்க, தமது நல்வாழ்த்துக்களைப் பிரதமர் மோடி தெரிவித்துக் கொண்டார். VR
ஜப்பான் பிரதமர் மேன்மைமிகு ஃபுமியோ கிஷிடாவிடம் பிரதமர் திரு நரேந்திர மோடி தொலைபேசியில் பேசினார்

ஜப்பான் பிரதமர் மேன்மைமிகு ஃபுமியோ கிஷிடாவிடம் பிரதமர் திரு நரேந்திர மோடி இன்று தொலைபேசியில் பேசினார். ஜப்பான் பிரதமராக பொறுப்பேற்றுள்ள மேன்மைமிகு ஃபுமியோ கிஷிடாவுக்கு பிரதமர் வாழ்த்து தெரிவித்தார். சிறப்புமிக்க இந்திய-ஜப்பன் சர்வதேச கூட்டு வேகமாக முன்னேற்றமடைந்து வருவது குறித்து திருப்தி தெரிவித்த இரு தலைவர்களும், உயர் தொழில்நுட்பம் மற்றும் எதிர்காலத்திற்கான துறைகளில் ஒத்துழைப்பை மேலும் மேம்படுத்த ஒப்புக்கொண்டனர். அதிகளவில் முதலீடு செய்து இந்தியாவின் பொருளாதார சீர்திருத்தங்கள் மூலம் பலனடையுமாறு ஜப்பானிய நிறுவனங்களுக்கு பிரதமர் அழைப்பு விடுத்தார். இந்தியா மற்றும் ஜப்பான் இடையே மற்றும் இந்திய-பசிபிக் பகுதியில் ஒன்றிணைந்த பார்வை மற்றும் துடிப்பான ஒத்துழைப்பு குறித்து இரு தலைவர்களும் விவாதித்தனர். இது தொடர்பாக குவாட் செயல்திட்டத்தின் கீழ் ஒத்துழைப்பின் முன்னேற்றத்தை அவர்கள் ஆய்வு செய்தனர். இருதரப்பு உச்சி மாநாட்டிற்காக இந்தியா வருமாறு மேன்மைமிகு கிஷிடாவுக்கு பிரதமர் அழைப்பு விடுத்தார்.
கோவாவில் 9-வது உலக ஆயுர்வேத மாநாட்டின் நிறைவுநாள் நிகழ்ச்சியில் பிரதமர் ஆற்றிய உரையின் தமிழாக்கம்

கோவா ஆளுநர் திரு.பி எஸ் ஸ்ரீதரன் பிள்ளை அவர்களே, பிரபல இளைய முதலமைச்சர் திரு.வைத்ய பிரமோத் சாவந்த் அவர்களே, மத்திய அமைச்சர்கள் திரு.சர்பானந்த சோனாவால் அவர்களே, திரு.ஸ்ரீபத் நாயக் அவர்களே, டாக்டர் மகேந்திரபாய் முஞ்சபாரா அவர்களே, திரு சேகர் அவர்களே, உலகம் முழுவதிலும் இருந்து உலக ஆயுர்வேத மாநாட்டில் கலந்து கொண்டுள்ள அறிஞர்களே, நிபுணர்களே, இதர பிரதிநிதிகளே, தாய்மார்களே, பெரியோர்களே! அழகிய நிலப்பரப்பான கோவாவில் நடைபெறும் உலக ஆயுர்வேத மாநாட்டில் கலந்து கொள்வதற்காக திரண்டுள்ள இந்தியா மற்றும் வெளிநாடுகளைச் சேர்ந்த நண்பர்கள் அனைவரையும் நான் வரவேற்கிறேன். உலக ஆயுர்வேத மாநாட்டின் வெற்றிக்காக உங்கள் அனைவருக்கும் நான் மனப்பூர்வமாக வாழ்த்துக்களை தெரிவித்துக் கொள்கிறேன். நடப்பு ஆண்டு ஜி-20 அமைப்பு கூட்டம் இந்தியாவில் நடைபெறுவதுடன், அதற்கு தலைமையும் தாங்குகிறது. ஒரே பூமி, ஒரே குடும்பம், ஒரே எதிர்காலம் என்பதே இந்த ஆண்டின் ஜி-20 மாநாட்டின் கருப்பொருளாகும். உலக ஆயுர்வேத மாநாட்டில் உலகம் முழுவதுக்குமான சுகாதாரம் குறித்த பேச்சுக்களுடன் இந்த கருப்பொருள் குறித்தும் நீங்கள் விவாதித்தீர்கள். ஆயுர்வேத மருத்துவ முறையை பாரம்பரிய மருத்துவ முறையாக உலகின் 30க்கும் மேற்பட்ட நாடுகள் அங்கீகரித்துள்ளதற்காக நான் மகிழ்ச்சி அடைகிறேன். நாம் ஒன்றிணைந்து மேலும் அதிக நாடுகள் ஆயுர்வேத முறையை அங்கீகரிக்கும் வகையில் எடுத்துச்செல்ல வேண்டும். நண்பர்களே, ஆயுஷ் தொடர்பான 3 நிறுவனங்களையும் இன்று அர்ப்பணித்து வைப்பதற்கான வாய்ப்பும் எனக்கு கிடைத்தது. கோவாவில் உள்ள அனைத்திந்திய ஆயுர்வேத நிலையம், காசியாபாத்தில் உள்ள தேசிய யுனானி மருத்துவ நிலையம், தில்லியில் உள்ள தேசிய ஹோமியோபதி நிலையம் ஆகியவை ஆயுஷ் சுகாதார கட்டமைப்புக்கு புதிய உத்வேகம் அளிக்கும் என்று நான் நம்புகிறேன். நண்பர்களே, சுகாதாரம் மற்றும் நலவாழ்வின் சர்வதேச விழாவாக சர்வதேச யோகா தினத்தை உலக நாடுகள் அனைத்தும் இன்று கொண்டாடுகின்றன. முன்னதாக புறக்கணிக்கப்பட்ட யோகா மற்றும் ஆயுர்வேதா இன்று மனித சமுதாயம் முழுமைக்கும் புதிய நம்பிக்கையை ஏற்படுத்தியுள்ளது. நண்பர்களே, எய்ம்ஸ் மருத்துவமனையில் உள்ள ஒருங்கிணைந்த மருந்துக்கான மையம் போன்ற நிலையங்களில் யோகா மற்றும் ஆயுர்வேதம் குறித்த முக்கிய ஆராய்ச்சிகள் நடைபெற்று வருகின்றன. இந்த ஆராய்ச்சி குறித்த அறிக்கைகள் சர்வதேச பிரபல பத்திரிகைகளில் வெளியிடப்படுவது எனக்கு மகிழ்ச்சியை அளிக்கிறது. சகோதரர்களே, சகோதரிகளே, ஆயுர்வேதம் என்பது சிகிச்சைக்காக மட்டுமே என்று சிலர் நினைக்கின்றனர். ஆனால் வாழ்க்கையை எவ்வாறு வாழ வேண்டும் என்பதை ஆயுர்வேதா நமக்கு கற்றுக்கொடுக்கிறது. நண்பர்களே, கோவா உலக ஆயுர்வேத மாநாட்டில் ஆயுர்வேதம் குறித்து அனைத்து வழிகளும் விவாதிக்கப்பட வேண்டும் என நான் விரும்புகிறேன். இதன் மூலம் ஆயுர்வேத முறையை ஒட்டுமொத்தமாக முன்னோக்கி எவ்வாறு எடுத்து செல்வது என்பது குறித்த வழிமுறைகள் தயார் செய்யப்பட வேண்டும். இதே நம்பிக்கையுடன் நான் உங்கள் அனைவருக்கும் மிக்க நன்றியை தெரிவித்துக்கொள்கிறேன். ஆயுஷ் மற்றும் ஆயுர்வேதத்துக்கு வாழ்த்துக்கள்.
பிரதமரின் ஏழைகள் நல உணவு திட்டத்தை (PMGKAY) மேலும் நான்கு மாதங்களுக்கு நீட்டிக்க அமைச்சரவை ஒப்புதல் (டிசம்பர் 2021-மார்ச் 2022)

2021 ஜூன் 7 அன்று நாட்டு மக்களுக்கு பிரதமர் ஆற்றிய உரையின் தொடர்ச்சியாகவும், கொவிட்-19-க்கான பொருளாதார எதிர்வினையின் ஒரு பகுதியாகவும், பிரதமரின் ஏழைகள் நல உணவு திட்டத்தை (PMGKAY- பகுதி V) மேலும் நான்கு மாதங்களுக்கு, அதாவது 2021 டிசம்பர் முதல் 2022 மார்ச் வரை, நீட்டிக்க மத்திய அமைச்சரவை ஒப்புதல் அளித்துள்ளது. இந்த முடிவின் படி, தேசிய உணவுப் பாதுகாப்புச் சட்டத்தின் (அந்த்யோதயா உணவு திட்டம் மற்றும் முன்னுரிமை குடும்பங்கள்) கீழ் வரும் அனைத்துப் பயனாளிகளுக்கும், நேரடிப் பலன் பரிமாற்றத்தின் கீழ் உள்ளவர்கள் உட்பட, ஒரு நபருக்கு மாதத்திற்கு 5 கிலோ உணவு தானியங்கல் இலவசமாக வழங்கப்படும். இந்தத் திட்டத்தின் முதல் கட்டம் மற்றும் இரண்டாம் கட்டம் முறையே ஏப்ரல் முதல் ஜூன் 2020 வரையிலும், ஜூலை முதல் நவம்பர் 2020 வரையிலும் செயல்படுத்தப்பட்டன. திட்டத்தின் மூன்றாம் கட்டமானது மே முதல் ஜூன் 2021 வரை செயல்படுத்தப்பட்டது. இத்திட்டத்தின் நான்காம் தற்போது ஜூலை-நவம்பர், 2021 மாதங்களுக்குச் செயல்படுத்தப்பட்டு வருகிறது. டிசம்பர் 2021 முதல் மார்ச் 2022 வரையிலான ஐந்தாவது கட்டத்திற்கான கூடுதல் உணவு மானியமாக ரூ. 53344.52 கோடி செலவாகும் என்று மதிப்பிடப்பட்டுள்ளது. ஐந்தாம் கட்டத்திற்கான உணவு தானியங்களின் மொத்த வெளியீடு சுமார் 163 லட்சம் மெட்ரிக் டன்னாக இருக்கும். கொவிட்-19 காரணமாக கடந்த ஆண்டு நாட்டில் ஏற்பட்ட முன்னெப்போதும் இல்லாத வகையிலான பொருளாதார சீர்குலைவுகளை அடுத்து, மார்ச் 2020-ல் விலையில்லா உணவு தானியங்களை (அரிசி/கோதுமை) விநியோகிப்பதாக அரசு அறிவித்தது நினைவிருக்கலாம். 80 கோடி தேசிய உணவுப் பாதுகாப்புச் சட்ட பயனாளிகளுக்கு இத்திட்டத்தின் கீழ் ஒரு நபருக்கு மாதத்திற்கு 5 கிலோ என்ற அளவில், வழக்கமான மாதாந்திர உணவு தானியங்களுக்கு மேல், வழங்கப்பட்டு வருகிறது. ஒட்டுமொத்தமாக, பிரதமரின் ஏழைகள் நல உணவு திட்ட கட்டம் 1 முதல் 5 வரை அரசுக்கு சுமார் ரூ.2.60 லட்சம் கோடி செலவாகும் என்று மதிப்பிடப்பட்டுள்ளது. மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1774586
சட்டச் சேவைகள் தினம் மற்றும் பாராட்டு விழா நிகழ்ச்சியில் பிரதமர் பங்கேற்பு

மக்கள் குறைதீர் மன்றம் போன்ற சட்ட உதவி முயற்சிகள், தேசிய சட்ட ஆலோசக ஆணையம் , ஏழை மக்களுக்கு சேவை செய்து வருவதையும் நீதியை நிலைநாட்ட வேண்டும் என்பதில் தனக்கிருக்கும் உறுதிப்பாட்டையும் எடுத்துரைக்கிறது என்று பிரதமர் திரு. நரேந்திர மோடி கூறியுள்ளார். புது தில்லியில் இன்று நடைப்பெற்ற சட்ட சேவைகள் தினம் மற்றும் பாராட்டு விழா நிகழ்ச்சியில் பிரதமர் இதனை குறிப்பிட்டுள்ளார். “அனைவருக்கும் நீதி” என்ற குறிக்கோளில் மத்திய அரசு உறுதியோடு இருப்பதாகவும் இதனை அடைய “அனைவரும் ஒன்றாக செயல்படுவோம், அனைவரும் ஒன்றாக உயர்வோம்” என்ற முயற்சி எடுக்கப்பட்டு வருவதாகவும் பிரதமர் தெரிவித்தார். மக்கள் குறைதீர் மன்றம் மூலம் மக்கள் தங்களுக்கான நீதியை குறிப்பிட்ட நேரத்திற்குள் பெற முடிகிறது. ஏழைகளுக்கு இலவச சட்ட ஆலோசனை அளிப்பது நீதிபதிகள் தேர்வு முறையில் முக்கியத் தகுதியாக அமைய வேண்டும் என்று பிரதமர்யோசனைத் தெரிவித்தார்.
மலேசியாவில் யூரியா உற்பத்தி ஆலையை அமைப்பதற்கான புரிந்துணர்வு ஒப்பந்தத்திற்கு அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், மலேசியாவில் யூரியா மற்றும் அமோனியா உற்பத்தி ஆலையை அமைப்பதற்கு செயல்பாட்டுக்கு பிந்தைய ஒப்புதல் அளிக்கப்பட்டது. இதில் உற்பத்தியாகும் யூரியா இந்தியாவுக்கே கொண்டுவரப்படும் மற்றும்/அல்லது மலேசியாவில் ஏற்கனவே கூடுதலாக உள்ள யூரியா இந்தியாவுக்கு கொண்டுவரப்படும். இந்தத் திட்டத்தை செயல்படுத்த 2.1 பில்லியன் அமெரிக்க டாலர்கள் செலவுபிடிக்கும் என்று எதிர்பார்க்கப்படுகிறது. இந்த ஆலை, ஆண்டுதோறும் 24 லட்சம் டன் யூரியாவையும், 13.5 லட்சம் டன் அமோனியாவையும் உற்பத்தி செய்யும் திறனுடன் இருக்கும். இங்கு மேற்கொள்ளப்படும் உற்பத்தி முழுவதும், இந்திய சந்தைக்கே விநியோகிக்கப்படும். இந்த புரிந்துணர்வு ஒப்பந்தத்தில் கையெழுத்திட்டதன் மூலம், நாட்டின் யூரியா மற்றும் அமோனியா தேவையை பூர்த்திசெய்யும் வகையில், தொடர்ந்து விநியோகிப்பது உறுதிசெய்யப்படும். இருதரப்பும் ஒப்புக் கொண்டால், குறைந்த விலையில் கிடைக்கும்.
ரியோ ஒலிம்பிக்சில் பங்கேற்கவிருக்கும் தடகள வீரர்கள் குழுவை பிரதமர் சந்தித்து உரையாடினார்

பிரதமர் திரு. நரேந்திர மோடி அவர்கள் ரியோ ஒலிம்பிக்ஸ் விளையாட்டுப் போட்டிகளில் பங்கேற்கவுள்ள இந்தியக் குழுவின் ஒரு பகுதியான தடகளப் பிரிவில் பங்கேற்கவிருக்கும் 60 வீரர்களை இன்று சந்தித்தார். இவர்களை மொத்தமாக சந்தித்தது மட்டுமின்றி, இப்பிரிவைச் சேர்ந்த ஒவ்வொரு வீரரையும் பிரதமர் தனித்தனியாகச் சந்தித்து உரையாடினார். உலகின் மிகப்பெரும் விளையாட்டுப் போட்டிக்களத்தில் தங்கள் திறமையை மிகச் சிறந்த வகையில் வெளிப்படுத்துமாறு அவர் வீரர்களுக்கு உற்சாகமூட்டினார். ஒலிம்பிக்ஸ் போட்டிகளில் இந்தியாவின் சார்பாக ஏற்கனவே பங்கேற்ற வீரர்களான எம்.சி. மேரி கோம், அஞ்சு பாபி ஜார்ஜ், பி. கோபிசந்த் ஆகியோரும் இந்தச் சந்திப்பின்போது உடனிருந்தனர். தடகளப் பிரிவில் வெவ்வேறு வகையான 13 பிரிவுகளில் பங்கேற்க 100க்கும் மேற்பட்ட வீரர்கள் தகுதி பெற்றுள்ளனர். இளைஞர் நலம் மற்றும் விளையாட்டுத்துறையின் மத்திய இணை அமைச்சரான டாக்டர். ஜிதேந்திர சிங் அவர்களும் இந்தச் சந்திப்பின்போது உடனிருந்தார்.
மனதின் குரல் நிகழ்ச்சி ஜனவரி 30-ந்தேதி காலை 11.30-க்கு ஒலிபரப்பாகும்

பிரதமர் திரு நரேந்திர மோடி, மனதின் குரல் நிகழ்ச்சி ஜனவரி 30-ந்தேதி, காந்தியடிகளின் நினைவுநாளில் அவரை நினைவுகூர்ந்த பின்னர் காலை 11.30-க்கு ஒலிபரப்பாகும் எனத் தெரிவித்துள்ளார். பிரதமர் அலுவலக டுவிட்டரில் கூறியிருப்பதாவது; ‘’ வரும் 30-ம் தேதி ஒலிபரப்பாகவுள்ள இந்த மாத மனதின் குரல் நிகழ்ச்சி, காந்தியடிகளின் புண்ணிய தினத்தில் அவரை நினைவுகூர்ந்த பின்னர் காலை 11.30-க்கு ஒலிபரப்பாகும்’’
ஜம்மு-காஷ்மீர் மாநிலம் உதம்பூர் மாவட்டம் தர் சாலையில் 2 ஆம் எண் கேந்திரிய வித்யாலயாவை கட்ட பாதுகாப்புத் துறைக்கு சொந்தமான 7.118 ஏக்கர் நிலத்தை கேந்திரிய வித்யாலய சங்கதத்திற்கு மாற்ற மத்திய அமைச்சரவை ஒப்புதல்.

ஜம்மு-காஷ்மீர் மாநிலம் உதம்பூர் மாவட்டம் தர் சாலையில் 2 ஆம் எண் கேந்திரிய வித்யாலயாவை கட்ட பாதுகாப்புத் துறைக்கு சொந்தமான 7.118 ஏக்கர் நிலத்தை கேந்திரிய வித்யாலய சங்கதத்திற்கு மாற்ற பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இதன் படி 7.118 ஏக்கர் நிலம் 30 வருடத்திற்கு குத்தகையாக அளிக்கப்படும். இதற்கு வருடத்திற்கு ரூ. 1/- வாடகையாக வசூலிக்கப்படும். இந்த குத்தகையை 30 ஆண்டுகளுக்கு இரண்டு முறை நீட்டித்துக்கொள்ளலாம். பின்னணி: 1985 ஆண்டு நிறுவப்பட்டதிலிருந்து தற்போது உதம்பூர் தர் சாலையில் உள்ள கேந்திரிய வித்யாலயா எண் 2 தற்காலிக கட்டிடங்களில் செயல்பட்டு வருகிறது. இந்த பள்ளியில் தற்போது 851 மாணவர்கள் கல்வி பயின்று வருகின்றனர். பாதுகாப்புத் துறையில் சேவை புரிந்துவரும் பணியாளர்களின் குழந்தைகள் படித்துவரும் இந்த பள்ளிக்கு சொந்த கட்டிட வசதி அமைந்தால் இந்த பள்ளி தேவையான அனைத்து உள்கட்டமைப்புகளையும் அமைத்து மேலும் தரமான கல்வியை அளிக்க முடியும்.
தமிழ்நாட்டில் குளச்சல் அருகே இனையம் என்ற இடத்தில் பெரும் துறைமுகம் அமைக்க மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை தமிழ்நாட்டில் குளச்சலுக்கு அருகே இனையம் என்ற இடத்தில் பெரிய துறைமுகம் ஒன்றை உருவாக்க, ‘கொள்கையளவிலான’ தனது ஒப்புதலை வழங்கியது. தமிழ்நாட்டில் தற்போது செயல்பட்டு வரும் மூன்று பெரிய துறைமுகங்களான வ.உ.சிதம்பரனார் துறைமுக பொறுப்புக் கழகம், சென்னை துறைமுக பொறுப்புக் கழகம், காமராஜர் துறைமுக நிறுவனம் ஆகியவற்றின் பங்கு முதலீட்டுடன் இந்த புதிய துறைமுகத்தை உருவாக்குவதற்கென புதிய செயல்பாட்டு நிறுவனம் உருவாக்கப்படும். இந்தச் செயல்நிறுவனம் அகழ்ந்தெடுத்தல், நிலம் மீட்டெடுப்பு, துறைமுகத்திற்கான நுழைவுப்பாதையை உருவாக்குதல் மற்றும் இத்துறைமுகத்திற்கான தொடர்பு ஏற்பாடுகளை உறுதிப்படுத்தல் ஆகிய துறைமுக கட்டமைப்பு நடவடிக்கைகளை மேற்கொள்ளும். உலகத் தரத்தில் சரக்குகளை கையாளும் திறமை கொண்டவையாக, போதுமான ஆழமும் அகலமும் கொண்டதாக இந்தியாவில் ஒரு சில துறைமுகங்களே தற்போது உள்ளன. தற்போது, இந்தியா முழுவதற்குமான சரக்ககப் போக்குவரத்தானது கொழும்பு, சிங்கப்பூர் மற்றும் இதர சர்வதேச துறைமுகங்களின் மூலமாகவே கையாளப்பட்டு வருகிறது. இதன் விளைவாக, இந்தியத் துறைமுகத் தொழில் ஆண்டொன்றுக்கு ரூ. 1500 கோடி வருவாயை இழந்து வருகிறது. இனையத்தில் பெரிய துறைமுகத்தை நிறுவுவதன் மூலம் தற்போது நாட்டை விட்டு வெளியே அனுப்பப்பட்டு வரும் இந்தியாவின் சரக்குகளை இந்தியாவிலேயே கையாளும் மிகப்பெரும் வாயிலாகச் செயல்படும் என்பதோடு, உலகின் கிழக்குப் பகுதியிலிருந்து மேற்கு நாடுகளுக்கு செல்லும் சரக்குகளை கையாளும் சரக்கு மாற்றும் மையமாகவும் இத்துறைமுகம் மாறும். தற்போது தங்களது சரக்குகளைக் கையாள கொழும்பு அல்லது இதர துறைமுகங்களையே பெரிதும் நம்பி, அதற்குக் கூடுதலாக செலவு செய்யவேண்டிய நிலையிலுள்ள தென் இந்தியாவைச் சேர்ந்த ஏற்றுமதி-இறக்குமதி வர்த்தகர்கள் தங்கள் செலவுகளை குறைத்துக் கொள்ள வழி ஏற்படும்.